Konvokasie - Maties Alumni
Jou insette kan 'n verskil maak
"'n Nuwe pad lê vir die Konvokasie van die Universiteit Stellenbosch (US) voor. Oorweeg dit om deel te neem en sodoende gebruik te maak van die geleentheid om insette oor besluitneming aan die US te lewer," skryf dr Leslie van Rooi, Senior Direkteur: Sosiale Impak en Transformasie en Visepresident van die US Konvokasie.
Ons sal 2020 en 2021 onthou as 'n tyd van buitengewone, uitdagende, gedeelde ervarings regoor die wêreld. Niemand is onaangeraak deur die uitdagings van Covid-19 nie. Ons sal vir geruime tyd nog 'n ander leefstyl moet volg – wie weet, dalk was daar 'n grondliggende verskuiwing in hoe ons goed doen. Net die tyd sal leer.
Die impak van die virus op die universiteitsgemeenskap, waaronder ons alumni wêreldwyd, blyk duidelik uit die boodskappe wat ons ontvang. Vir sommige is die uitdagings groter en dalk meer permanent as vir ander.
Dit verbly my dat ons ook daagliks hoor van nog US-alumni wat, op hulle eie manier, 'n groot impak op die lewens van soveel ander het. Alumni wend hulle tyd, vaardighede en kennis aan om die wêreld inderdaad 'n beter plek te maak. Dit is inspirerend en help ons besef dat almal 'n verskil kan en moet maak. Veral nou.
Boodskappe uit ander wêrelddele help ons ook verstaan dat ons alumni en talle ander vriende van die US besef dat die dorp se ekonomie onder druk is. Ons wil julle dus bedank vir julle ondersteuning van die geleenthede wat daarop gemik is om die ekonomie van Stellenbosch te heraktiveer. Ons dank ook aan die nuwe en bestaande skenkers wat, onder uiters moeilike omstandighede, aanhou gee om ondersteuning te verleen aan diegene met wie dit slegter gaan.
Ek moet ook die US-bestuur en -studente en elke enkele US-personeellid – in elke hoedanigheid – op ons kampusse gelukwens met die feit dat ons instelling in staat was om hom só in te rig dat dit onder abnormale omstandighede en binne 'n rekordtyd 'n universiteit in die volle sin van die woord kon word. Op hierdie wyse vestig die US hom steeds meer as 'n voorste universiteit, waar ons in staat is om kontemporêre uitdagings aan te pak, innoverend te dink en op te tree, en probeer om 'n impak te maak.
'n Nuwe pad lê vir die Konvokasie voor. In Desember 2020 het ons ons eerste virtuele Konvokasie-vergadering en 'n suksesvolle aanlyn verkiesing gehou om al die vakante posisies op die uitvoerende komitee van die Konvokasie te vul. Altesaam 3 380 stemme is vir die vakature vir president van die Konvokasie aangeteken, 3 397 vir die posisie van sekretaris en 3 100 vir die vakature vir 'n bykomende gewone lid.
In die toekoms sal ons in staat wees om, as die groter universiteitsgemeenskap (in die ware sin van die woord), virtueel te skakel, virtueel en in persoon te ontmoet, en van enige plek in die wêreld af aan verkiesings deel te neem. Dit bied aan ons 'n baie beter platform om te kommunikeer, te deel en broodnodige insette te lewer. Die lede van die uitvoerende komitee speel sleutelrolle ten opsigte van insette, advies en besluitneming aan die US.
Dit is ook 'n manier om 'terug te gee' en kontak met ons alma mater te behou. Ons het die allerbeste denkers, uit diverse agtergronde en met diverse vaardighede, van regoor die wêreld nodig om 'n verskil by ons instelling te maak.
Dit is hoe ons die US vooruit neem.
'n Algemene jaarvergadering van die Konvokasie word jaarliks aangebied; wees dus op die uitkyk vir besonderhede van die AJV op ons verskillende sosiale-mediakanale en raak betrokke by jou alma mater!
Wie is lede van die Konvokasie?
Almal aan wie 'n kwalifikasie by 'n kongregasie (d.w.s. 'n gradeplegtigheid) van die US toegeken is, is lede van die Konvokasie; so ook die Rektor, Viserektore, Uitvoerende Bedryfshoof en voltydse akademiese personeel. Voltydse akademiese personeel aan die US bly ook lede van die US Konvokasie ná aftrede.